Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi koneita koskevan jäsenvaltioiden lainsäädännön lähentämisestä (kodifioitu toisinto)"



Virallinen lehti nro C 133 , 28/04/1997 s. 0006



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi koneita koskevan jäsenvaltioiden lainsäädännön lähentämisestä (kodifioitu toisinto)" (97/C 133/03) Neuvosto päätti 14. helmikuuta 1997 EY:n perustamissopimuksen 100 a artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa 7. helmikuuta 1997. Esittelijänä oli Wolfgang Burkhard. Talous- ja sosiaalikomitea hyväksyi 343. täysistunnossaan 26. helmikuuta 1997 seuraavan lausunnon. Äänestyksessä annettiin 90 ääntä puolesta, 1 ääni vastaan, ja 2 pidättyi äänestämästä. 1. Johdanto 1.1. Viittaamalla "kansalaisten Eurooppaan" komissio pitää erityisen tärkeänä yhteisön oikeuden yksinkertaistamista, selkeyttä ja siten yleistä ymmärrettävyyttä. Säädökset on kuitenkin aina mukautettava nopeaan käytännön kehitykseen, jolloin vaikutus on päinvastainen. 1.2. Komissio onkin 1. huhtikuuta 1987 tekemällään päätöksellä antanut yksiköilleen ohjeet kodifioida säädökset virallisesti viimeistään silloin, kun säädöstä on muutettu kymmenennen kerran, tarvittaessa aikaisemminkin. Kyseisten säädösten asiasisältöä ei kuitenkaan saa muuttaa kodifioitaessa. 1.3. Edinburghissa joulukuussa 1992 pidetyn Eurooppa-neuvoston kokouksen päätelmissä korostettiin virallisen kodifioinnin tärkeyttä, sillä se edistää osaltaan oikeusvarmuutta. 1.4. Käsiteltävänä olevassa kodifiointiehdotuksessa yhdistetään uudella direktiivillä tähän asti voimassa ollut direktiivi 89/392/ETY ja sitä muuttavat kolme direktiiviä. Näiden direktiivien asiasisältö säilyy ennallaan kodifioinnin yhteydessä. 2. Komission ehdotuksen pääsisältö 2.1. 79-sivuisessa direktiiviehdotuksessa on kodifioinnin perustelujen jälkeen 14. kesäkuuta 1989 annettu neuvoston direktiivi 89/392/ETY, johon on asianomaisiin kohtiin lisätty tätä direktiiviä muuttavien direktiivien säännökset. Muuttavia direktiivejä ovat 20. heinäkuuta 1991 annettu neuvoston direktiivi 91/368/ETY, 14. kesäkuuta 1993 annettu neuvoston direktiivi 93/44/ETY sekä 22. heinäkuuta 1993 annettu neuvoston direktiivi 93/68/ETY. Asiakirjan lopussa ovat liitteet I VII, joissa määrätään turva- ja terveysvaatimuksista sekä tarkistus- ja merkintämenettelyistä. Kahdessa uudessa liitteessä, VIII ja IX, esitetään direktiivin 89/392/ETY ja nyt käsiteltävän direktiivin vastaavuus. 2.2. Tämä kodifiointiehdotus on laadittu direktiivin 89/392/ETY ja sitä muuttavien direktiivien aiemman koontamisen perusteella. Tämä koonnos tehtiin Euroopan yhteisöjen virallisten julkaisujen toimistossa tietojenkäsittelyjärjestelmällä, jonka Edinburghissa kokoontunut Eurooppa-neuvosto mainitsi päätelmissään. 2.3. Käsiteltävässä kodifiointiehdotuksessa kodifioitavien säädösten asiasisältö on säilytetty kokonaisuudessaan, ja muodollisiakin muutoksia on tehty vain siinä määrin kuin oli tarpeen uudelleenryhmittelyn vuoksi. 3. Huomioita 3.1. Koska säädösten sisältö säilyi kodifioitaessa ennallaan mukaanlukien mahdolliset virheet (esim. saksankielisen version liitteen IV A kohdan 9 alakohdasta puuttuu välimerkkejä), saattaisi olla järkevää tarkistaa teksti toimituksellisesti. 3.2. Ei vaikuta tarkoituksenmukaiselta säilyttää säännöstä, jossa viitataan komission toimiin ennen 1. tammikuuta 1994. Tästä syystä komitea ehdottaa, että 13 artiklan 2 alakohta poistetaan. Näin ollen olisi korjattava myös liitteessä IX (vastaavuustaulukko) direktiivin 89/392/ETY 13 artiklan 4 alakohtaa vastaava kohta. 3.3. Direktiiviehdotuksen 14 artiklan 2 kohdan mukaan viittauksia kumottuihin direktiiveihin pidetään viittauksina tähän direktiiviin ja ne luetaan liitteessä IX olevan vastaavuustaulukon mukaisesti (saksankielisessä versiossa epäselvyyttä artiklan termeissä). Liitteessä IX luetellaan kuitenkin vain kumotun direktiivin 89/392/ETY artikloja vastaavat käsiteltävän direktiivin artiklat eikä muiden kumottujen direktiivien artiklojen vastineita. Komitea ehdottaa tämän johdosta, että liitteessä IX luetellaan myös kumottujen direktiivien 91/368/ETY, 93/44/ETY ja 93/68/ETY artikloja vastaavat käsiteltävän direktiivin artiklat. 3.4. Liitteiden I, V, VI ja VII johdantolauseita olisi oikaistava siten, että niissä viitataan 1 artiklan 2 kohdan a alakohtaan ja 1 artiklan 2 kohdan b alakohtaan. 4. Päätelmät 4.1. Talous- ja sosiaalikomitea kannattaa komission pyrkimyksiä kodifioida säädökset virallisesti, kun niistä toistuvien muutosten vuoksi tulee vaikeaselkoisia. Näin edistetään yhteisön säädösten ymmärrettävyyttä ja myös noudattamista. 4.2. Talous- ja sosiaalikomitea kannatti suurella enemmistöllä nyt kodifioituja säädöksiä niitä aikanaan arvioidessaan. Jo tuolloin komitea suositteli asianomaisten säädösten kodifiointia (). 4.3. Huolimatta ehdotetun direktiivin sovellusalan melko monista poikkeuksista tällä direktiivillä varmistetaan koneiden käytön korkea turvallisuustaso, koska jäsenvaltioiden koneita koskevia lakeja lähennetään. Samalla taataan, että koneet ja niiden käyttöönotto hyväksytään kaikissa jäsenvaltiossa, jos koneet vastaavat tämän direktiivin turvallisuus- ja terveysvaatimuksia. 5. Talous- ja sosiaalikomitea kannattaa siksi komission ehdotusta Euroopan parlamentin ja neuvoston direktiiviksi koneita koskevan jäsenvaltioiden lainsäädännön lähentämisestä esitetyssä, kodifioidussa muodossa. Bryssel, 26. helmikuuta 1997. Talous- ja sosiaalikomitean puheenjohtaja Tom JENKINS () TSK:n lausunto, 26. toukokuuta 1992, asiakirjasta COM(91) 547 final EYVL N:o C 223, 31.8.1992